Innflutt matvara hefur hækkað helmingi meira en innlendar búvörur Í fréttatímum Ríkisútvarpsins í gær voru fluttar fréttir af aukinni verðbólgu og m.a. rætt við Gylfa Arnbjörnsson forseta ASÍ um ástæður hennar . Taldi hann að skýringarnar væri að finna í verðhækkunum á íslenskum búvörum undanfarna mánuði og að búvöruframleiðendur væru að „ taka meira til sín í skjóli einokunar , “ svo vitnað sé orðrétt í Gylfa Arnbjörnsson . Bændasamtök Íslands mótmæla harðlega málflutningi forseta ASÍ og vilja koma nokkrum atriðum á framfæri til að leiðrétta málflutning forseta ASÍ . „ Sé horft lengra aftur í tímann en síðustu 12 mánuði og rýnt í vísitölu neysluverðs má sjá að innlendar búvörur hafa hækkað mun minna í verði en aðrar neysluvörur . Frá ársbyrjun 2007 hefur innfluttur matur hækkað um 60,2% en íslensk búvara aðeins um 32% . Almennt verðlag í landinu hefur hækkað um 43% frá ársbyrjun 2007 . Samkvæmt mælingum Hagstofu Íslands hafa búvörur án grænmetis hækkað um 22,5% frá því í september 2008 og til dagsins í dag , sem er nánast það sama og almennt verðlag . Á sama tíma hefur innlend mat - og drykkjarvara , sem ekki er búvara , hækkað um 29,1% og innfluttar mat - og drykkjarvörur um 31,2% . “ Haraldur Benediktsson formaður BÍ minnir á að árið 2007 hafi ASÍ lagt til að öll tollvernd fyrir íslenskan landbúnað yrði felld niður . „ Hefði þeim hugmyndum verið fylgt eftir má ætla að innflutningur búvara hefði aukist mikið og innlend landbúnaðarframleiðsla dregist saman . Það hefði bæði þýtt hærra verðlag á búvörum og einnig fækkað störfum í landbúnaði og tengdum greinum , s.s. í afurðastöðvum og ýmissi þjónustu . “ Haraldur segir að bændur hafi frá því að bankahrunið reið yfir lagt sitt af mörkum til að halda niðri vöruverði í landinu . „ Samningar hins opinbera við bændur hafa verið endurskoðaðir og bændur og afurðastöðvar hafa dregið í lengstu lög að hækka verð á búvörum þrátt fyrir miklar aðfangaverðshækkanir . Sjálfsagt er að leita skýringa á verðhækkunum á matvörum sérstaklega en þá má ekki gleyma framangreindum staðreyndum . Til að finna skýringar á hækkuðu búvöruverði má minna á að nýgerðir kjarasamningar hækkuðu mest laun þeirra tekjulægstu . Stór hluti starfsmanna afurðastöðva er því miður í þeim hópi og snerta því launahækkanir í nýgerðum kjarasamningum ASÍ þessi fyrirtæki óneitanlega . Spurning er hvar fyrirtækin áttu að taka þá hækkun annarsstaðar en að velta þeim út í verðlagið ? “ Formaður Bændasamtakanna segir að á síðustu vikum hafi dunið á bændum ýmsar ásakanir þar sem staðreyndir virðist litlu máli skipta . „ Formaður Samtaka verslunar og þjónustu sá ástæðu til þess í vikunni að hnýta í bændur vegna tollamála og núna birtist forseti ASÍ þar sem hann kennir landbúnaðinum um hækkandi verðbólgu . Í ljósi þessa er fróðlegt að skoða nýbirta skýrslu eftirlitsnefndar um aðgerðir í skuldamálum . Þar kemur upp úr kafinu að hjá 13 verslunar - og þjónustufyrirtækjum hafa undanfarið verið afskrifaðir um 88,5 milljarða króna . Gæti ekki verið að kostnaður af þessum aðgerðum og allt sem á undan er gengið í íslensku efnahagslífi , gengishrun og óráðsía , sé þjóðinni meira íþyngjandi en störf nokkur þúsund bænda sem nýta landsins gæði , “ spyr Haraldur Benediktsson að lokum .